Zagreb, 13. srpnja 2018.g.

**Z A P I S N I K**

sa **18. sjednice** Povjerenstva za odlučivanje o sukobu interesa održane dana 13. srpnja 2018. godine u prostorijama Povjerenstva za odlučivanje o sukobu interesa, s početkom u 10,00 sati.

**PRISUTNI:** Nataša Novaković, Tatijana Vučetić, Tončica Božić, Aleksandra Jozić-Ileković i Davorin Ivanjek.

**Iz Ureda Povjerenstva:** Ivan Matić i Martina Jurišić.

Predsjedava: predsjednica Povjerenstva za odlučivanje o sukobu interesa Nataša Novaković.

Predsjednica Povjerenstva otvara sjednicu i predlaže usvajanje zapisnika sa 17. sjednice te poziva članove da se izjasne o tome da li prihvaćaju zapisnik. Utvrđuje se da članovi Povjerenstva jednoglasno prihvaćaju zapisnika.

Članica Povjerenstva Aleksandra Jozić-Ileković predlaže da se dnevni red dopuni sa točkom M-70/18, davanje mišljenja na zahtjev dužnosnice Ljubice Jembih, općinske načelnice Općine Lobor.

Predsjednica Povjerenstva poziva članove da se izjasne o tome da li prihvaćaju predloženi dnevni red. Utvrđuje se da članovi Povjerenstva jednoglasno prihvaćaju prijedlog dnevnog reda.

**Prelazi se na raspravljanje o 1. točci dnevnog reda.**

Članica Povjerenstva Aleksandra Jozić-Ileković, kao izvjestiteljica u predmetu **P-319/16, dužnosnika MARTINA DALIĆ,** izlaže predmet te navodi da je u predmetu pokrenut postupak protiv dužnosnice Martine Dalić radi utvrđivanja nalazi li se dužnosnica Martina Dalić, u obavljanju dužnosti potpredsjednice Vlade Republike Hrvatske i ministrice gospodarstva, poduzetništva i obrta, u potencijalnom sukobu interesa prilikom donošenja odluka koje izravno ili neizravno mogu utjecati na ostvarivanje privatnih interesa zbog okolnosti da njezin suprug obavlja funkciju člana uprave trgovačkog društva INA - industrija nafte d.d. Postupak je ujedno pokrenut radi utvrđivanja je li dužnosnica Martina Dalić u obnašanju navedenih dužnosti, sudjelovanjem u procesu donošenja političkih odluka, koje se odnose na trgovačko društvo INA industrija nafte d.d., postupala u skladu s načelima djelovanja iz članka 5. ZSSI-a.

Dužnosnica se očitovala na odluku o pokretanju postupak te se zaprimljeno očitovanje na sjednici čita. Izvjestiteljica izlaže dokumentaciju i podatke koji su prikupljeni u postupku te predlaže donošenje odluke kojom se utvrđuje da se dužnosnica Martina Dalić, potpredsjednica Vlade Republike Hrvatske i ministrica gospodarstva, poduzetništva i obrta od 19. listopada 2016.g. do 14. svibnja 2018.g., nalazila u situaciji sukoba interesa iz članka 2. stavka 2. podstavka 2. ZSSI-a, prilikom sudjelovanja u donošenju odluke Povjerenstva Vlade Republike Hrvatske za upravljanje strateškim trgovačkim društvima, i Zaključka Vlade Republike Hrvatske, donesenog na 4. sjednici održanoj 17. studenog 2016.g. o prijedlogu Glavnoj skupštini trgovačkog društva INA-Industrija nafte d.d. trojice članova Nadzornog odbora društva, s obzirom da se osnovano može smatrati da je na nepristranost dužnosnice utjecala okolnost da sudjelovanjem u donošenju navedenih odluka neizravno utjecala na ostvarenje privatnih interesa njezinoga supruga, s obzirom da suprug dužnosnice obavlja funkciju člana Uprave istog trgovačkog društva, a da je Nadzorni odbor nadležan odlučivati o statusu i materijalnim pravima članova Uprave društva sukladno Statutu društva INA-Industrija nafte d.d. Nadalje, izvjestiteljica predlaže da se odlukom utvrdi kako dužnosnica Martina Dalić nije počinila povredu načela djelovanja propisanih člankom 5. ZSSI-a, povodom sudjelovanja na sastanku „Savjeta za pregovore s Mol Hungarian Oil&Gas PLC i vezano uz mogući otkup dionica koje drži Mol Hungarian Oil&Gas PLC u INA – Industrija nafte d.d. Zagreb“ održanom 20. travnja 2017.g., s obzirom da dužnosnica nije članica toga Savjeta niti je na istom savjetu donesena odluka koja bi bila upućena Vladi Republike Hrvatske, kao i da dužnosnica nije bila u situaciji sukoba interesa u smislu članka 2. ZSSI-a niti je počinila povredu načela djelovanja propisanih člankom 5. ZSSI-a, vezano za prisustvovanje na sastanku održanom u Budimpešti 25. siječnja 2018.g. između dužnosnice Martine Dalić, dužnosnika Tomislava Ćorića, ministra zaštite okoliša i energetike, Mihályja Varge, ministra nacionalnog gospodarstva Mađarske te predstavnika kompanije MOL Hungarian Oil&Gas PLC, s obzirom da je na istom sastanku dužnosnica Martina Dalić vodila razgovore o dokapitalizaciji trgovačkog društva PETROKEMIJA d.d. vezano za resor ministarstva u kojem je obnašala dužnost, dok je razgovore vezano za mogući otkup dionica koje drži Mol Hungarian Oil&Gas PLC u INA – Industrija nafte d.d. vodio dužnosnik Tomislav Ćorić.

Dužnosnica završno ističe stajalište Ustavnog suda Republike Hrvatske iz Odluke USRH od 7. studenog 2012.g. vezano za sukob interesa koji nastaje u situacijama kada se činjenica iz privatnog života osobe susretne s činjenicom da osoba obnaša određenu javnu funkciju, odnosno kada se susretnu privatni i javni interes uslijed čega nastaje objektivna bojazan da bi dužnosnik javne ovlasti mogao koristiti kako bi se unaprijedili njegovi privatni interesi. U navedenog odluci USRH istaknuto je kako sukob interesa nije korupcija.

Otvara se rasprava.

Član Povjerenstva Davorin Ivanjek iznosi kako je Povjerenstvo kod pokretanja postupka konstatiralo da će razmatrati situaciju potencijalnog sukoba interesa dužnosnice, odnosno situacije u kojima dužnosnica mora voditi računa da svojim radnjama ne nađe u situaciji stvarnog sukoba interesa. U predmetnom postupku smo kod prvo izložene situacije utvrdili da je došlo do stvarnog sukoba interesa, dok u ostalim situacijama tog stvarnog sukoba interesa nije bilo. S obzirom da dužnosnica više ne obnaša dužnost nije više bilo potrebno utvrđivati taj potencijalni sukob interesa koji bi latentno postojao u situacijama dok bi ona obnašala dužnost.

Članica Povjerenstva Tatijana Vučetić iznosi kako je evidentno kako se u predmetnoj situaciji dužnosnica našla u situaciji u kojoj je dužnosnica član Povjerenstva koje predlaže Vladi članove Nadzornog odbora, dok ujedno obnaša i dužnost potpredsjednice Vlade, dok izabrani članovi Nadzornog odbora utječu direktno na status i materijalna prava bračnog druga dužnosnice. U toj situaciji je dužnosnica bila dužna voditi računa o izuzimanju sa sjednice Povjerenstva i Vlade RH, kad se izabiru osobe koje odlučuju o statusu dužnosnika, kako ne bi došla u situaciju neizravno utjecati na status supruga.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 1. točci dnevnog reda dovršeno.

**Prelazi se na raspravljanje o 2. točci dnevnog reda.**

Članica Povjerenstva Tončica Božić kao izvjestiteljica u predmetu **P-213/17, dužnosnik MARIO ANTONIĆ, državni tajnik u Ministarstvu gospodarstava, poduzetništva i obrta,** izlaže predmet te navodi da je protiv dužnosnika pokrenut postupak zbog moguće povrede članka 14. stavka 1. ZSSI-a, koja proizlazi iz istovremenog obnašanja navedenih dužnosti i obavljanja funkcije direktora u trgovačkim društvima MERUS-HR d.o.o. i SAUKLA d.o.o., kao i zbog moguće povrede članka 16. stavka 1. ZSSI-a koja proizlazi iz propusta prijenosa upravljačkih prava na temelju udjela u vlasništvu navedenih trgovačkog društava. Izvjestiteljica čita očitovanje dužnosnika na odluku o pokretanju postupka i dokumentaciju koja je prikupljena o postupka te predlaže donošenje odluke kojom se utvrđuje povreda zbog koje je pokrenut postupak i predlaže sankciju obustavu isplate dijela neto mjesečne plaće u ukupnom iznosu od 4.000,00 kn, koja će trajati 4 mjeseca te će se izvršiti u 4 jednaka uzastopna mjesečna obroka, svaki u pojedinačnom mjesečnom iznosu od 1.000,00 kn.

Izvjestitelj predlaže da se donese odluka o nepokretanju.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 2. točci dnevnog reda dovršeno.

**Prelazi se na raspravljanje o 3. točci dnevnog reda.**

Predsjednica Povjerenstva kao izvjestiteljica u predmetu **P-2/14, dužnosnica MARINA LOVRIĆ-MERZEL, zastupnica u Hrvatskom saboru do 28. prosinca 2015.g.,** izlaže predmet te navodi da je protive nadvedene dužnosnice pokrenut postupak zbog moguće povrede članka 5. stavka 1. i stavka 3. ZSSI-a, počinjene za vrijeme obnašanja dužnosti županice Sisačko-moslavačke županije koja proizlazi iz potpisivanja Ugovora o prijevozu učenika osnovnih škola 31. kolovoza 2012.g. i Dodatka Ugovora u studenome 2013.g. između Sisačko-moslavačke županije i trgovačkog društva Čazmatrans promet d.o.o., pri čemu se kao podizvoditelj po navedenim pravnim poslovima navodi obrt Prijevoz putnika Unatrans u suvlasništvu nećaka dužnosnice. Predsjednica navodi kako se dužnosnica očitovala na odluku o pokretanju postupka koje očitovanje se čita. Predsjednica Povjerenstva u bitnom iznosi sadržaj predmeta te predlaže donošenje odluke kojom se utvrđuje da je dužnosnica počinila povredu članka 5. stavka 1. ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 3. točci dnevnog reda dovršeno.

**Prelazi se na raspravljanje o 4. točci dnevnog reda.**

Predsjednica Povjerenstva kao izvjestiteljica u predmetu **P-349/17, dužnosnik ŽELJKO RAGUŽ, zamjenik gradonačelnika Grada Dubrovnika do 27. siječnja 2017.g.,** izlaže predmet te navodi kako je u navedenom predmetu pokrenut postupak zbog zbog moguće povrede članka 7. točke d) ZSSI-a, koja proizlazi iz istovremenog primanja plaće za obnašanje dužnosti zamjenika gradonačelnika Grada Dubrovnika te primanja dodatnih naknada za poslove obnašanja javne dužnosti. Postupak protiv navedenog dužnosnika pokrenut je i zbog povrede članka 14. stavka 1. ZSSI-a koja proizlazi iz istovremenog obnašanja dužnosti zamjenika gradonačelnika Grada Dubrovnika i obavljanja funkcije predsjednika i člana Upravnog vijeća Javne vatrogasne postrojbe „Dubrovački vatrogasci“, zatim funkcije člana Nadzornog odbora trgovačkog društva Luka Dubrovnik d.d. te funkcije člana Nadzornog odbora trgovačkog društva Sanitat Dubrovnik d.o.o. Istom Odlukom protiv dužnosnika Željka Raguža pokrenut je postupak i zbog moguće povrede članka 20. stavka 1. ZSSI-a koja proizlazi iz zapošljavanja u trgovačkom društvu Luka Dubrovnik d.o.o. u razdoblju od godine dana od dana prestanka obnašanja dužnosti zamjenika gradonačelnika Grada Dubrovnika, iako je Grad Dubrovnik za vrijeme mandata dužnosnika stupao u poslovne odnose s navedenim trgovačkim društvom. Na odluku o pokretanju postupka dužnosnik Željko Raguž dostavio je pisano očitovanje koje se čita. Izvjestiteljica izlaže dokumentaciju prikupljenu u predmetu i predlaže donošenje odluke kojom se u vezi predmetnih okolnosti utvrđuju povrede članka 7. točke d) ZSSI-a, članka 14. stavka 1. u vezi s člankom 20. stavkom 3. ZSSI-a i članka 20. stavka 1. ZSSI-a. Za utvrđene povrede predlaže se da se sankcija ne izrekne s obzirom da je od prestanka obnašanja dužnosti zamjenika gradonačelnika Grada Dubrovnika proteklo više od 12 mjeseci, kao i da se na temelju članka 20. stavka 5. ZSSI-a obavijesti nadležno državno odvjetništvo

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 4. točci dnevnog reda dovršeno.

**Prelazi se na raspravljanje o 5. točci dnevnog reda.**

**Konstatira se da je sjednici pristupila odvjetnica Ana Čule, u zamjenu za odvjetnika Nenada Dianića, punomoćnika dužnosnika Dinka Piraka, po punomoći koju prilaže u spis.**

Članica Povjerenstva Tončica Božić kao izvjestiteljica u predmetu **P-191/17, dužnosnik DINKO PIRAK, gradonačelnik Grada Čazme** izlaže predmet te navodi da je protiv dužnosnika pokrenut postupak zbog moguće povrede odredbi iz članka 8. i 9. ZSSI-a, koja proizlazi iz propusta da po pisanom pozivu Povjerenstva u danom roku obrazloži nesklad između prijavljene imovine u podnesenom izvješću o imovinskom stanju dužnosnika od 1. lipnja 2017.g. i stanja imovine dužnosnika kako proizlazi iz pribavljenih podataka od nadležnih državnih tijela. Dužnosnik je dostavio očitovanje na odluku o pokretanju postupka koje se čita.

Daje se riječ odvjetnici Ani Čule koja navodi kako u bitnom ostaje kod očitovanja dužnosnika te ističe kako se radi o manjim propustima te da dužnosnik nije imao namjeru prikriti svoju imovinu.

Izvjestiteljica predlaže da se donese odluka kojom se utvrđuje da je propustom da po pisanom pozivu Povjerenstva priloži odgovarajuće dokaze potrebne za usklađivanje prijavljene imovine u izvješću o imovinskom stanju dužnosnika podnesenom 1. lipnja 2017.g. povodom ponovnog stupanja na dužnost gradonačelnika Grada Čazme, s podacima o imovini pribavljenim od nadležnih državnih tijela, i to povodom nenavođenja podataka o nekretninama, povodom pogrešno navedene površine nekretnina i povodom pogrešno navedenog iznosa plaće dužnosnikove supruge, dužnosnik počinio povredu članka 27. ZSSI-a, u vezi s člankom 8. i 9. ZSSI-a te predlaže izricanje sankcije obustave plaće u iznosu od 7000 kn u 7 jednakih obroka od po 1000 kn.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 5. točci dnevnog reda dovršeno.

**Prelazi se na raspravljanje o 6. točci dnevnog reda.**

Članica Povjerenstva Tatijana Vučetić kao izvjestiteljica u **P-185/17, dužnosnik MIRKO JURČEVIĆ, zamjenik općinskog načelnika Općine Feričanci do 25. svibnja 2017.g.,** izlaže predmet i navodi kako je protiv dužnosnika pokrenut postupak zbog moguće povrede članka 7. točke d) ZSSI-a, koja proizlazi iz primanja plaće za obnašanje dužnosti zamjenika općinskog načelnika i primitka uskrsnice u iznosu od 2.500,00 kn 3. travnja 2011.g., regresa u iznosu od 2.500,00 kn neto u 2011.g., božičnice u iznosu od 2.500,00 kn neto u 2011.g., regresa u iznosu od 2.500,00 kn 6. srpnja 2012.g., božičnice u iznosu od 1.000,00 kn neto u 2012.g., regresa u iznosu od 2.500,00 kn 13. lipnja 2013.g., regresa u iznosu od 2.500,00 kn 4. srpnja 2014.g. i uskrsnice u iznosu od 2.500,00 kn 3. travnja 2015.g. Izvjestiteljica izlaže predmet i predlaže donošenje odluke kojom se utvrđuje povreda i predlaže utvrđenje povrede članka 7. točke d) ZSSI-a i izricanje opomene.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 6. točci dnevnog reda dovršeno.

**Prelazi se na raspravljanje o 7. točci dnevnog reda.**

Članica Povjerenstva Tatijana Vučetić kao izvjestiteljica u predmetu **P-195/17, dužnosnik TOMISLAV KONČEVSKI, zastupnik u Hrvatskom saboru do 14. listopada 2016.g.,** izlaže predmet te navodi da je u predmetu pokrenut postupak zbog moguće povrede članka 7 c) ZSSI-a, koja proizlazi iz primanja naknade plaće nakon prestanka obnašanja dužnosti u visini plaće koju je ostvarivao kao zastupnik u razdoblju od 14. prosinca 2016.g. do 31. ožujka 2017.g., s obzirom da je, na temelju članka 15 d. stavka 5. Zakona o obvezama i pravima državnih dužnosnika imao pravo na naknadu najviše do iznosa dviju plaća sukladno članku 15. stavku 1. istog Zakona. Izvjestiteljica čita obrazloženje dužnosnika te izlaže dokumentaciju u spisu. Izvjestiteljica predlaže da se donese odluka kojom se utvrđuje da je dužnosnik primitkom naknade plaće nakon prestanka obnašanja dužnosti u visini plaće koju je ostvarivao kao zastupnik u razdoblju od 14. prosinca 2016.g. do 31. ožujka 2017.g., a s obzirom da je na temelju članka 15 d. stavka 5. Zakona o obvezama i pravima državnih dužnosnika imao pravo na naknadu najviše do iznosa dviju plaća sukladno članku 15. stavku 1. istog Zakona, dužnosnik Tomislav Končevski, zastupnik u Hrvatskom saboru do 14. listopada 2016.g. propustio je postupati savjesno i odgovorno, čime je počinio povredu članka 5. stavka 1. ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 7. točci dnevnog reda dovršeno.

**Prelazi se na raspravljanje o 8. točci dnevnog reda.**

Članica Povjerenstva Tatijana Vučetić kao izvjestiteljica u predmetu **P-149/18, dužnosnik TOMISLAV TOLUŠIĆ, potpredsjednik Vlade Republike Hrvatske i ministar poljoprivrede, i FRANJO LUCIĆ, zastupnik u Hrvatskom saboru,** izlaže predmet te navodi kako je protiv dužnosnika podnesena prijava u vezi okolnosti prijave trgovačkog društva TOFRADO TRGOVINA d.o.o., u vlasništvu sina dužnosnika Franje Lucića, na Natječaj za dodjelu sredstava od Agencije za plaćanja u poljoprivredi, ribarstvu i ruralnom razvoju. Izvjestiteljica izlaže dokumentaciju i podataka pribavljenih u spisu. Izvjestiteljica izlaže pribavljenu dokumentaciju te zaključuje kako je, u pogledu uloge i ovlasti koje prijavljeni dužnosnici imaju u konkretnom Natječajnom postupku, Povjerenstvo utvrdilo kako Tomislav Tolušić i Franjo Lucić ne sudjeluju niti u jednom njegovom dijelu. Isto tako, iz navoda sadržanih u podnesenoj prijavi, kao niti iz podataka i dokumentacije prikupljenih radi ocjene njezine osnovanosti i vjerodostojnosti, nije utvrđena niti jedna druga činjenica ili okolnost koja bi povezivala navedene dužnosnike osim činjenice da pripadaju istoj političkoj stranci. Slijedom, navedenog, predlaže se donošenje odluke kojom se postupak protiv prijavljenih dužnosnika neće pokrenuti.

Otvara se rasprava.

Član Povjerenstva Davorin Ivanjek ističe kako je u predmetu ključno da dužnosnik nije donosio odluke u Natječajnom postupku.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 8. točci dnevnog reda dovršeno.

**Prelazi se na raspravljanje o 9. točci dnevnog reda.**

Član Povjerenstva Davorin Ivanjek kao izvjestitelj predmetu **P-25/18, dužnosnici VELJKO KAJTAZI, FURIO RADIN I ERMINA LEKAJ PRLJASKAJ, zastupnici u Hrvatskom saboru,** izlaže predmet te navodi da je protiv dužnosnika otvoren predmet na temelju zaprimljene prijave protiv dužnosnika Veljka Kajtazija, ali i po službenoj dužnosti, slijedom odluke o pokretanju postupka protiv dužnosnika Milorada Pupovca, koja je donesena na jednoj od ranijih sjednici Povjerenstva. Izvjestitelj također ističe kako je Povjerenstvo izdalo smjernice i upute zastupnicima u Hrvatskom saboru koji sudjeluju u radu Savjeta za nacionalne manjine. Izvjestitelj izlaže predmet i predlaže donošenje odluke. U navedenoj prijavi u bitnom se navodi da je sin dužnosnika Veljka Kajtazija prijavljen nadležnim službama kao zaposlenik u Udruzi Roma iako kod drugog poslodavca radi bez odgovarajuće prijave te da je dužnosnik utjecao na zapošljavanje supruge svog sina u trgovačkom društvu Hrvatska elektroprivreda d.d. kao i da je njegov sin kupio dva stana u Zagrebu koja je potom iznajmio. Nadalje se u prijavi navodi da dužnosnik ima četiri stana, od toga jedan u Mađarskoj, dva na području Knežije u Zagrebu te jedan u Velikoj Gorici te da je s gradonačelnikom Grada Zagreba dužnosnikom Milanom Bandićem postigao dogovor da zaposlenik njegove udruge dobije na korištenje stan u vlasništvu Grada Zagreba. U odnosu na predmet otvoren po službenoj dužnosti navodi se kako je isti otvoren 10. srpnja 2018.g. zbog mogućeg sukoba interesa dužnosnika Veljka Kajtazija, zastupnika u Hrvatskom saboru, dužnosnika Furia Radina, zastupnika u Hrvatskom saboru te dužnosnice Ermine Lekaj Prljaskaj, zastupnice u Hrvatskom saboru. Zaključkom od 11. srpnja 2018.g. oba predmeta su spojena u jedan postupak koji će se voditi pod brojem P-25/18. Izvjestitelj izlaže dokumentaciju koja se nalazi u spisu i predlaže donošenje odluke o pokretanje protiv sva tri dužnosnika zbog propusta pravovremenog i pravilnog poduzimanja radnji kojima bi zaštitili vlastitu vjerodostojnost i dostojanstvo povjerene im dužnosti, kao i povjerenje građana, na način da se nisu izuzeli od raspravljanja i glasovanja u Savjetu za nacionalne manjine pri donošenju Odluka Savjeta za nacionalne manjine. U odnosu na dužnosnika Veljka Kajtazija predlaže se da se postupak ne pokrene u dijelu koji se odnosi na eventualne situacije neprijavljenog rada njegova sina u udruzi, iznajmljivanja stana u njegovu vlasništvu, zapošljavanja njegove supruge u trgovačkom društvu Hrvatska elektroprivreda d.d. te davanja stana na korištenje u vlasništvu Grada Zagreba trećoj osobi koja bi bila s dužnosnikom interesno povezana, jer ove okolnosti na koje se u prijavi podnositelj poziva nisi u dovoljnoj mjeri konkretizirane niti se iste odnose na obnašanje dužnosti zastupnika u Hrvatskom saboru, a s obzirom da je podnositelj anoniman, nije se moglo od njega zatražiti da ih dopuni relevantnim podacima.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 9. točci dnevnog reda dovršeno.

**Prelazi se na raspravljanje o 10. točci dnevnog reda.**

Predsjednica Povjerenstva kao izvjestiteljica u predmetu **P-200/16, dužnosnica BERNARDICA JURETIĆ, ministrica socijalne politike i mladih do 19. listopada 2016.g.**, izlaže predmet te navodi kako je protiv navedene dužnosnice zaprimljeno više prijava u kojima se navodi kako se ministrica socijalne politike i mladih Bernardica Juretić nalazi u sukobu interesa zbog potpisivanja Ugovora o pružanju socijalnih usluga s udrugom Dom za ovisnike ZAJEDNICA SUSRET, u kojoj je obavljala funkciju ravnatelja do stupanja na javnu dužnost ministrice socijalne politike i mladih, a čiji je osnivač udruga Humanitarna organizacija „ZAJEDNICA SUSRET“, kao i zbog potpisivanja ugovora s udrugom Dom za ovisnike ZAJEDNICA SUSRET kojim je došlo do povećanja iznos cijene smještaja za korisnike upućene rješenjem centra za socijalnu skrb. Izvjestiteljica iznosi predmet te predlaže donošenje Odluke o pokretanju postupka zbog moguće povrede načela djelovanja propisanih člankom 5. stavkom 1. ZSSI-a, jer je kao ministrica 11. veljače 2016. g. potpisala Ugovor o pružanju socijalnih usluga s ustanovom Dom za ovisnike ZAJEDNICA SUSRET, u kojem je do stupanja na javnu dužnost obavljala funkciju ravnateljice, kao i zbog sklapanja Aneksa Ugovora o pružanju socijalnih usluga od 14. srpnja 2016. g. kojim je povećan iznos za financiranje socijalnih usluga smještaja po korisniku, čime je dužnosnica Bernardica Juretić mogla narušiti vlastitu vjerodostojnost i nepristranost.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 10 točci dnevnog reda dovršeno.

**Prelazi se na raspravljanje o 11. točci dnevnog reda.**

Članica Povjerenstva Tončica Božić kao izvjestiteljica u predmetu **P-343/17, dužnosnik ROBERT MARČELJA, općinski načelnik Općine Jelenje,** izlaže predmet te navodi kako je protiv navedenog dužnosnika podnesena prijava u kojoj se u bitnom navodi okolnosti imenovanja Miljenka Fičora savjetnikom načelnika za gospodarstvo i poduzetništvo, koji će, prema odredbama navedene odluke, obavljati poslove i zadatke vezane uz gospodarstvo, poduzetništvo proračun i financije. Isto tako, u prijavi se navodi i kako je Općinsko vijeće Općine Jelenje Miljenka Fičora izabralo za predsjednika Odbora za proračun i financije te da time istodobno obavlja funkcije u predstavničkoj i izvršnoj vlasti, kao i okolnosti imenovanja Marka Kovačića za savjetnika načelnika za područje društvenih djelatnosti. Izvjestiteljica iznosi predmet i navodi kako iz prikupljenih podataka i dostavljene dokumentacije ne proizlazi da je dužnosnik donošenjem odluke o imenovanju savjetnika načelnika za područje gospodarstva i poduzetništva te donošenjem odluke o imenovanju savjetnika načelnika za područje društvenih djelatnosti počinio moguću povredu odredbi ZSSI-a, niti moguću povredu načela postupanja dužnosnika te predlaže donošenje odluke o nepokretanju postupka.

Otvara se rasprava.

Članica Povjerenstva Aleksandra Jozić-Ileković napominje kako nespojivost dužnosti treba razriješti sama osoba koja obavlja nespojive dužnosti.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 11 točci dnevnog reda dovršeno.

**Prelazi se na raspravljanje o 12. točci dnevnog reda.**

Članica Povjerenstva Tatijana Vučetić kao izvjestiteljica u predmetu **M-92/18 na zahtjev dužnosnika MATE GRGIĆA, općinskog načelnika Općine Garčin,** izlaže predmet i navodi da je dužnosnik zatražio mišljenje Povjerenstva u vezi prijave obiteljsko poljoprivredno gospodarstvo u vlasništvu njegovog sina na natječaj za zakup poljoprivrednog zemljišta u vlasništvu Republike Hrvatske. Izvjestiteljica predlaže davanje mišljenja kako nema zapreke da se OPG čiji je nositelj sin dužnosnika javi na javni natječaj za dodjelu u zakup državnog poljoprivrednog zemljišta koje se nalazi na području Općine Garčin te sklopi ugovor o zakupu međutim, dužnosnik bi se u cilju zaštite vlastite vjerodostojnosti i očuvanja povjerenja građana u tijela javne vlasti trebao izuzeti od svakog pa i posrednog oblika sudjelovanja u postupku provedbe javnog natječaja. Dužnosnik se također upućuje da okolnost da se njegov sin kao nositelji OPG-a prijavio na navedeni natječaj deklarira članovima Općinskog vijeća Općine Garčin te da istu okolnost javno objavi na internetskim stranicama Općine Garčin., kao i da za potpisivanje ugovora o zakupu poljoprivrednog zemljišta u ime Republike Hrvatske s OPG-om čiji je nositelj njegov sin ovlastiti svoju zamjenicu.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 12. točci dnevnog reda dovršeno.

**Prelazi se na raspravljanje o 13. točci dnevnog reda.**

Članica Povjerenstva Tončica Božić kao izvjestiteljica u predmetu **M-93/18, na zahtjev dužnosnice HELENE CRNKOVIĆ, zamjenice općinskog načelnika Općine Mrkopalj,** izlaže predmet te navodi da dužnosnica traži mišljenje Povjerenstva u vezi javljanja na natječaj za zapošljavanje Jedinstvenog upravnog odjela Općine Mrkopalj za radno mjesto stručnjaka za računovodstvo i financije na neodređeno vrijeme. Dužnosnica od Povjerenstva traži mišljenje može li se javiti na predmetni natječaj. Izvjestiteljica predlaže davanje mišljenja kako nema zapreke da dužnosnica nakon prestanka obnašanja dužnosti stupi u radni odnos u navedenoj jedinici lokalne samouprave pod uvjetom da je prethodno proveden javni natječaj sukladno Zakonu o službenicima i namještenicima u lokalnoj i područnoj (regionalnoj) samoupravi te da se dužnosnica uputi da se u cilju očuvanja vlastite vjerodostojnosti i očuvanja povjerenja građana u tijela javne vlasti te otklanjanja sumnje da je koristila dužnost zamjenice općinskog načelnika Općine Mrkopalj radi postizanja osobnog probitka izuzme iz svakog pa i posrednog oblika sudjelovanja u postupku provedbe javnog natječaja za zapošljavanje u Općini Mrkopalj u kojem bi dužnosnica bila jedan od prijavljenih kandidata. Na temelju članka 14. stavka 1. u vezi s člankom 20. stavkom 3. ZSSI-a dužnosnica Helena Crnković za vrijeme obnašanja dužnosti zamjenice općinskog načelnika Općine Mrkopalj, kao ni u razdoblju od dvanaest mjeseci nakon prestanka obnašanja navedene dužnosti ne može biti članica uprave, odnosno direktorica, niti jednog trgovačkog društva.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 13. točci dnevnog reda dovršeno.

**Prelazi se na raspravljanje o 14. točci dnevnog reda.**

Predsjednica Povjerenstva kao izvjestiteljica u predmetu **M-94/18, na zahtjev dužnosnice NADIE ŠTIFANIĆ-DOBRILOVIĆ,** izlaže predmet i navodi da je dužnosnica zatražila mišljenje Povjerenstva može li obavljati funkciju članice Školskog odbora u Talijanskoj srednjoj školi „Leonardo da Vinci“ Buje - Buie. Izvjestiteljica predlaže davanje mišljenja da može obavljati funkciju u Školskom odboru jer je ista proglašena kao pravna osoba od posebnog interesa za Istarsku županiju, ali za obavljanje navedene funkcije nema pravo na naknadu, osim prava na naknadu putnih i drugih opravdanih troškova.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 14. točci dnevnog reda dovršeno.

**Prelazi se na raspravljanje o 15. točci dnevnog reda.**

Članica Povjerenstva Aleksandra Jozić-Ileković kao izvjestiteljica u predmetu **M-95/18, na zahtjev dužnosnice KRISTINE IKIĆ BANIČEK, gradonačelnice Grada Siska,** izlaže predmet i navodi da je dužnosnica tražila mišljenje može li istovremeno uz obnašanje dužnosti gradonačelnice Grada Siska obavljati poslove voditelja projekta Centar kreativne industrije- kreativni inkubator Sisak. Izvjestiteljica predlaže davanje mišljenja kako nema zapreke da dužnosnica Kristina Ikić Baniček za vrijeme obnašanja dužnosti gradonačelnice Grada Siska obavlja poslove voditelja projekta Centar kreativne industrije - kreativni inkubator Sisak, koji se financira iz sredstava Europskih strukturnih i investicijskih fondova u financijskom razdoblju 2014-2020. godine i da za obavljanje toga posla prima naknadu u vidu sufinanciranja dijela plaće dužnosnice, ali da je na temelju članka 13. stavka 4. ZSSI-a dužnosnica obvezna u izvješću o imovinskom stanju dužnosnika prijaviti Povjerenstvu prihode stečene na temelju obavljanja navedene djelatnosti, istekom godine u kojoj su prihodi ostvareni, ukoliko će ista naknada biti isplaćivana iz projekta njoj osobno.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 15. točci dnevnog reda dovršeno.

**Prelazi se na raspravljanje o 16. točci dnevnog reda.**

Član Povjerenstva Davorin Ivanjek kao izvjestitelj u predmetu **M-96/18, na zahtjev dužnosnika JOSIPA ŠIPEKA, zamjenika općinskog načelnika Općine Strahoninec,** izlaže predmet i navodi kako dužnosnik u zahtjevu za davanjem mišljenja navodi kako učitelji informatike Međimurske županije namjeravaju osnovati udrugu učitelja informatike u cilju edukacije djece informatičkim znanjima, promoviranje pedagogije informatike te pripremanje djece za natjecanja iz informatike. Dužnosnik je zaposlen kao učitelj u osnovnoj školi te je kao pokretač osnivanja navedene udruge predložen za njezina predsjednika pa slijedom navedenog traži mišljenje Povjerenstva. Izvjestitelj predlaže donošenje mišljenja da dužnosnik može na temelju članka 14. stavka 5. ZSSI-a za vrijeme obnašanja navedene dužnosti obavljati funkciju predsjednika udruge učitelja Međimurke županije, ukoliko već ne obavlja navedenu funkciju u dvije udruge te pod uvjetom da za njezino obavljanje ne prima naknadu ili dar, osim naknade putnih i drugih opravdanih troškova. Ukoliko bi se dužnosnik povodom obnašanja dužnosti zamjenika općinskog načelnika Općine Strahoninec, a na temelju ovlasti općinskog načelnika, našao u situaciji odlučivanja o dodjeli sredstava iz proračuna Općine Strahoninec udruzi u kojoj obavlja funkciju predsjednika ili koju drugu funkciju, trebao bi deklarirati navedenu okolnost općinskom načelniku Općine Strahoninec te na sjednici Općinskog vijeća javno deklarirati interesnu povezanost s tom udrugom kao i okolnost odobravanja sredstava.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 16. točci dnevnog reda dovršeno.

**Prelazi se na raspravljanje o 17. točci dnevnog reda.**

Članica Tatijana Vučetić, u predmetu **M-97/18, na zahtjev dužnosnice MARIJANE JUNUŠIĆ, općinske načelnice Općine Ernestinovo,** izlaže predmet i navodi da da je podnositeljica tražila mišljenje u vezi okolnosti da je trgovačko društvo BRLIĆ d.o.o. iskazalo interes za otkup zemljišta u vlasništvu Općine Ernestinovo. Izvjestiteljica predlaže davanje mišljenja kako nema zapreke da se trgovačko društvo BRLIĆ d.o.o. prijavi na javni natječaj za otkup zemljišta u vlasništvu Općine Ernestinovo, radi izgradnje turističko-ugostiteljskih sadržaja, te da, ukoliko bude izabran kao najbolji ponuditelj, zemljište i otkupi. Međutim, u cilju učinkovitog izbjegavanja sukoba interesa, očuvanja integriteta i vjerodostojnosti dužnosnice kao i otklanjanja svake sumnje da je dužnosnica na bilo koji način iskoristila svoj položaj u svrhu ostvarivanja privatnih interesa osobe s kojom se može smatrati povezanom u smislu članka 4. stavka 5. ZSSI-a, upućuje se dužnosnica Marijana Junušić da se izuzme iz svih radnji vezanih za provedbu javnog natječaja za prodaju predmetnog zemljišta, u tijelu u kojem obnaša javnu dužnost.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 17. točci dnevnog reda dovršeno.

**Prelazi se na raspravljanje o 18. točci dnevnog reda.**

Članica Povjerenstva Tončica Božić, u predmetu **M-98/18, na zahtjev dužnosnika MARKA PRIMORCA, savjetnika Predsjednice Republike Hrvatske za gospodarstvo,** izlaže predmet i navodi da je zatraženo mišljenje u vezi okolnosti rada na Ekonomskom fakultetu Sveučilišta u Zagrebu, zatim u Upravnom vijeću Hrvatskog zavoda za mirovinsko osiguranje, u Nadzornom odboru trgovačkog društva HEP d.d. te u vezi članstva u Revizorskom odboru trgovačkog društva Hrvatska lutrija d.o.o te predlaže davanje mišljenja da dužnosnik na temelju članka 14. stavka 1., u vezi s člankom 20. stavkom 3. ZSSI-a ne može za vrijeme, kao ni u razdoblju od dvanaest mjeseci nakon prestanka obnašanja dužnosti savjetnika Predsjednice Republike Hrvatske, biti član Nadzornog odbora trgovačkog društva HEP d.d., zatim da na temelju članka 14. stavka 2. ZSSI-a može istovremeno uz obnašanje dužnosti za gospodarstvo biti član Upravnog vijeća Hrvatskog zavoda za mirovinsko osiguranje koje je proglašeno ustanovom od posebnog državnog interesa, bez prava na naknadu, osim prava na naknadu putnih i drugih opravdanih troškova i pod uvjetom da nije član upravnog vijeća u druge dvije ustanove, odnosno član nadzornog odbora dva izvanproračunska fonda. Dužnosnik može za vrijeme obnašanja dužnosti savjetnika Predsjednice Republike Hrvatske za gospodarstvo biti član Revizorskog odbora trgovačkog društva Hrvatska lutrija d.o.o. te primati naknadu za isto.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 18. točci dnevnog reda dovršeno.

**Prelazi se na raspravljanje o 19. točci dnevnog reda.**

Predsjednica Povjerenstva kao izvjestiteljica, u predmetu **P-241/18, na zahtjev KRISTINE ŽEĐA, Općina Zrinski Topolovac** izlaže predmet i navodi da je podnositeljica u zahtjevu traži mišljenje u vezi okolnosti otkupa drvene građe u vrijednosti oko 20.000,00 kuna za popravak mosta na poljskom putu. Predlaže se davanje očitovanja da Općina Zrinski Topolovac može stupiti u poslovni odnos, radi nabave drvene građe potrebne za popravak mosta, s poslovnim subjektom u kojem funkciju direktora obavlja član obitelji iz članka 4. stavka 2. ZSSI-a općinske načelnice Općine Zrinski Topolovac, a isti je u vlasništvu osobe koje se prema drugim osnovama i okolnostima opravdano može smatrati interesno povezanom osobom s općinskom načelnicom Općine Zrinski Topolovac, ukoliko Općina Zrinski Topolovac prije stupanja u navedeni poslovni odnos prikupi najmanje tri ponude od poslovnih subjekta, pri čemu se općinska načelnica Općine Zrinski Topolovac dužna izuzeti iz svih radnji i odluka koje se odnose na taj poslovni odnos, a u slučaju da kao najpovoljniji ponuđač bude izabran poslovni subjekt u kojem funkciju direktora obavlja član obitelji i u vlasništvu je interesno povezane osoba s općinskom načelnicom Općine Zrinski Topolovac, potrebno je navedenu okolnost deklarirati Općinskom vijeću Općine Zrinski Topolovac i objaviti na službenoj internetskoj stranici Općine Zrinski Topolovac.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 17. točci dnevnog reda dovršeno.

Prelazi se na postupak glasovanja. Na temelju članka 39. stavka 6. ZSSI-a, postupak glasovanja zatvoren je za javnost.

**Prelazi se na raspravljanje o 20. točci dnevnog reda.**

Članica Povjerenstva Aleksandra Jozić-Ileković kao izvjestiteljica u predmetu **M-70/18, na zahtjev dužnosnice LJUBICE JEMBRIH, općinske načelnice Općine Lobor** izlaže predmet i navodi kako je zatraženo mišljenje povodom sufinanciranja djelatnosti udruge Udruge „Sveta Ana za pomoć djeci s teškoćama u razvoju i osobama s invaliditetom Krapinsko-zagorske županije“ iz proračuna Općine Lobor. Predlaže se davanje mišljenja da poslovni odnos u sklopu kojeg bi udruzi „Udruga Sveta Ana za pomoć djeci s teškoćama u razvoju i osobama s invaliditetom Krapinsko-zagorske županije“, čije terapeutske usluge, u svojstvu članova udruge, koriste djeca dužnosnice Ljubice Jembrih, općinske načelnice Općine Lobor, iz općinskog proračuna Općine Lobor bila dodijeljena financijska potpora za djelatnost pomoći djeci s teškoćama u razvoju i osobama s invaliditetom i to bez javnog natječaja, sukladno Pravilniku o sufinanciranju udruga građana koje djeluju na području Općine Lobor, samo po sebi ne predstavlja povredu odredbi ZSSI-a. U cilju učinkovitog očuvanja integriteta i vjerodostojnosti dužnosnice te otklanjanja svake sumnje da je položaj dužnosnice na bilo koji način iskoristila za probitak povezanih osoba, upućuje se dužnosnica da se izuzme od poslova razmatranja i odlučivanja o zahtjevu za financijskom potporom Udruge Sveta Ana Krapinsko-zagorske županije, zatim od poslova zastupanja Općine Lobor prilikom sklapanja ugovora o dodjeli financijske potpore istoj udruzi te od drugih poslova vezanih za izvršenje ugovora te praćenje i provjeru namjenskog korištenja dodijeljenih sredstava te da navedene poslove povjeri zamjeniku općinskog načelnika, kao i da o razlozima izuzimanja od navedenih poslova prethodno izvijesti Općinsko vijeće Općine Lobor.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 20. točci dnevnog reda dovršeno.

Sjednica je završena u 13:05 sati.

**Zapisnik sastavio**

**savjetnik u Uredu Povjerenstva: Predsjednica Povjerenstva:**

**Ivan Matić, dipl.iur. Nataša Novaković ,dipl.iur.**